b'\n_START_ARTICLE_\nNeomicin\n_START_SECTION_\nUporaba\n_START_PARAGRAPH_\nNeomicin se obi\xc4\x8dajno uporablja v zdravilih za topi\xc4\x8dno aplikacijo na povr\xc5\xa1ini telesa. Kot antibiotik prepre\xc4\x8duje in zdravi bakterijske oku\xc5\xbebe ko\xc5\xbee, ni pa u\xc4\x8dinkovit proti virusom in glivicam. Uporablja se tudi preroralno (z zau\xc5\xbeitjem), obi\xc4\x8dajno so\xc4\x8dasno z drugimi antibiotiki. Neomicin se ne absorbira iz prebavil in se zato uporablja zaradi lokalnega delovanja, na primer pri hepati\xc4\x8dni encefalopatiji in hiperholesterolemiji. Zaradi antibioti\xc4\x8dnega delovanja v \xc4\x8drevesu zavira bakterije in posledi\xc4\x8dno njihovo tvorbo amonijaka. Nizke ravni amonijaka v krvi prepre\xc4\x8dujejo hepati\xc4\x8dno encefalopatijo; v ta namen se neomicin uporablja na primer pred operativnimi posegi na prebavilih. Uporablja se tudi za zdravljenje bakterijskega prera\xc5\xa1\xc4\x8danja tankega \xc4\x8drevesa. Neomicin se ne sme injicirati, saj je izrazito nefrotoksi\xc4\x8den (\xc5\xa1kodljivo deluje na ledvice), tudi v primerjavi z drugimi aminoglikozidi. Izjemoma se v oblikah za injiciranje uporablja v nekaterih cepivih kot konzervans, vendar so tam njegove koli\xc4\x8dine zelo majhne, obi\xc4\x8dajno 0,025\xc2\xa0mg na odmerek.'